เตรียมดันแผนพัฒนากม.48 เข้าสภาฯ
กรุงเทพฯ- 11 ก.ค.48นายบวรศักดิ์ อุวรรณโณ เลขาธิการคณะรัฐมนตรี เปิดเผยว่า คณะ กรรมการนโยบายแห่งชาติว่าด้วยการพัฒนากฎหมาย ซึ่งมี พ.ต.ท.ทักษิณ ชินวัตร นายกรัฐมนตรีเป็นประธาน มีมติเห็นชอบแผนพัฒนากฎหมายแห่งชาติปี พ.ศ.2548 ซึ่งรายละเอียดมีการแก้ไขกฎหมายรวม 400 ฉบับ รวมถึงจัดทำประมวลกฎหมาย 10 หมวดหมู่เพื่อให้สามารถสืบค้นได้ง่าย นายบวรศักดิ์กล่าวว่า กฎหมายทั้ง 400 ฉบับ แบ่งเป็นกฎหมายระดับพระราชบัญญัติซึ่งเป็นแม่บทและพระราชกำหนดรวม 176 ฉบับ ที่เหลือเป็นกฎหมายของฝ่ายบริหาร พระราชกฤษฎีกา กฎกระทรวง ระเบียบ และประกาศ ซึ่งจะรับฟังความเห็นของสมาชิกรัฐสภาด้วย นอกจากนั้นที่ประชุมฯ มีมติขอเปิดอภิปรายทั่วไปเพื่อรับฟังความคิดเห็นจากสมาชิกรัฐสภาเกี่ยวกับการปฏิรูปกฎหมายให้สอดคล้องกับสภาวะของโลกที่เปลี่ยนแปลงไปอย่างรวดเร็วและรอบคอบ โดยที่ประชุมมอบหมายให้นายวิษณุ เครืองาม รองนายกรัฐมนตรี เป็นผู้ประสานกับประธานรัฐสภา คณะกรรมการประสานงานพรรครัฐบาลและพรรคร่วมฝ่ายค้าน เพื่อกำหนดวันเปิดอภิปรายต่อไป สำหรับกฎหมายที่สำคัญ ได้แก่ ร่างกฎหมายป้องกันและปราบปรามการค้ามนุษย์ กฎหมายป้องกันความรุนแรงในครอบครัว ร่างกฎหมายผู้สูญหายจากกรณีคลื่นยักษ์ซึนามิ ให้ยกเว้นกฎหมายสาบสูญ เพื่อให้ความช่วยเหลือชดเชยแก่ผู้สูญหายจากเหตุการณ์ดังกล่าวได้อย่างรวดเร็ว ส่วนประมวลกฎหมายนั้นจะนำเรื่องที่ควรอยู่ด้วยกันมารวบรวมเป็นหมวดหมู่สามารถสื่อกันได้ในแหล่งเดียว เช่น กฎหมายขนส่ง กฎหมายทรัพย์สินทางปัญญา ซึ่งมอบหมายให้ 10 กระทรวงหลักที่เกี่ยวข้องไปดำเนินการ 
กรุงเทพฯ- 11 ก.ค.48 นายบวรศักดิ์ อุวรรณโณ เลขาธิการคณะรัฐมนตรี เปิดเผยว่า คณะ กรรมการนโยบายแห่งชาติว่าด้วยการพัฒนากฎหมาย ซึ่งมี พ.ต.ท.ทักษิณ ชินวัตร นายกรัฐมนตรี เป็นประธาน